**ՀՀ Արագածոտնի մարզում բնակվող ազգային փոքրամասնություններ**

2017թ. ՀՀ կառավարության որոշմամբ համայնքների խոշորացման ծրագրի շրջանակներում ՀՀ Արագածոտնի մարզի Արագածի տարածաշրջանում ձևավորվել է ազգային փոքրամասնությունների մեկ խոշորացված համայնք Ալագյազը՝ 4903 բնակչությամբ, որի կազմի մեջ ընդգրկվել են Ալագյազ, Ավշեն, Սադունց, Ճարճակիս, Միրաք, Շենկանի, Ջամշլու, Ռյա-Թազա, Կանիաշիր, Սիփան և Միջնատուն բնակավայրերը: Ազգային փոքրամասնության համայնքներ են նաև Շամիրամը, բնակչությունը՝ 2044, Մեծաձորը, բնակչությունը՝ 230, Օթևանը, բնակչությունը՝ 247, Արևուտը, բնակչությունը՝ 99, Կանչը, բնակչությունը՝ 208, Թլիկը, բնակչությունը՝ 161, Դդմասաըը, բնակչությունը՝ 284, Սորիկը, բնակչությունը՝ 158 :

 Մարզի հանրակրթական դպրոցներում սովորում է ազգային փոքրամասնությունների 888 աշակերտ, որից 511-ը տղա է, 377-ը՝ աղջիկ: Աշտարակ, Ապարան և Թալին քաղաքների դպրոցներում սովորում է 10 եզդի աշակերտ: Շամիրամ եզդիական համայնքում 2017թ. բացվել է նախակրթարան, ուր հաճախում է 11 երեխա:

 Ալագյազ, Ավշեն, Ճարճակիս, Ջամշլու և Սիփան համայնքների հանրակրթական դպրոցներում ուսուցանվող քրդերեն լեզվի հետ զուգահեռաբար խմբակների դասաժամերի հաշվին ուսումնասիրվում է նաև եզդիերեն լեզու, իսկ Սադունց,Կանիաշիր, Միրաք, Շենկանի, Միջնատուն, Ռյա-Թազա համայնքների դպրոցներում ուսումնասիրվող հիմնական եզդիերեն լեզվի հետ միաժամանակ դպրոցական բաղադրիչի ժամաքանակի հաշվին ուսումնասիրում են քրդերեն լեզու: Դպրոցներում ապահովվում է /եզդիերեն, քրդերեն/ համապատասխան լեզվի ուսուցումը,որը կատարվում է պետական միջոցների հաշվին՝անկախ երեխաների անբավարար թվից:

 Ազգային փոքրամասնությունների դպրոցներում գործածության է դրված ՀՀ ԿԳ նախարարության կողմից երաշխավորված և տպագրված ազգային լեզվով դասագրքեր:

 Արտաշավան համայնքում, որտեղ ապրում են սակավաթիվ եզդի ընտանիքներ, դպրոցի դասարաններից մեկը անվանակոչվել է Ապրիլյան քառօյա պատերազմի հերոս Քյարամ Սլոյանի անունով, որտեղ սովորել է նա:

 2016թ. վերակառուցվել է ՀՀ Արագածոտնի մարզի Ալագյազի միջնակարգ դպրոցը, իսկ 2017թ. Գազիֆիկացվել է Ռյա-Թազայի միջնակարգ դպրոցը: Շամիրամի հիմնական դպրոցում վերանորոգվել են գրադարանը և քիմիայի, կենսաբանության լաբորատորիաները, հագեցվել գույքով: Ջամշլուի հիմնական դպրոցում կատարվել են վերանորոգման աշխատանքներ, Կանիրաշիրի հիմնական դպրոցում փոխվել են դռներն ու պատուհանները : Ալագյազի, Ռյա Թազայի միջնակարգ և Ջամշլուի, Շենկանիի հիմնական դպրոցներում վերանորոգվել են բուֆետ-ճաշարանները և դպրոցներն ընդգրկվել են ՄԱԿ ՊՀԾ ծրագրի «Դպրոցական տաք սնունդ» ծրագրում:

Արագածոտնի մարզի Շամիրամ համայնքի շրջակայքում պահպանվել է մ.թ.ա. 2-րդ հազարամյակի Շամիրամ քաղաքատեղին, իր դամբարանադաշտով։